Ek ken die gevoel! (foto by 'n padstal in die Kaap geneem)
Alles op die koppie in die lieweheksiehuisie is besig om na normaal terug te keer. Lente is eindelik hier ook en ons baai onsself in die vyftig skakerings van groen wat ons soggens begroet. Ons probeer ons bes om terug in ons werkaksies, soos artikels skryf en die aanbied van items op internet te kom, maar is nog traag na ons lekker kuier saam met die kinders. Ook het ons soos altyd ons witbord vol van admin en ander belangrike take waaraan ons aandag moet gee.
Maar, buite is beter ...
Twee mense met vaalgroenerige vingers, word eindelik lief vir tuinmaak, en ons is gedurig besig met plantplannetjies met die vurige hoop dat dit sal uitwerk en die goedjies sal groeiii! Ons droom ook van 'n houtdek waarop ons twee lêstoele gaan staanmaak om die sonsondergang beter te kan bewonder én 'n strategiese fonteintjie om die voëls na ons nuwe bamboes birdfeeder (gekoop by Hansie en Grietjie-padstal naby Vleesbaai) te help lok.
So van padstalle gepraat: dit het darem 'n ware plesier in ons land geword, veral in die suide. Elke keer as ons verby een ry, sonder om wéér eens te stop, is mens eintlik spyt. Vele van hulle het baie dieselfde ware op hul rakke maar tog is elkeen uniek. In die Boland is daar altyd wyn ook te koop, in die Karoo tee en kruie; Mosselbaai se omgewing is die etes in die stalletjies weer bobaas.
Vir dié wat moeg is vir ketting-restaurante: probeer bietjie die talle kwekerye se teetuine vir ligte middagetes of gebak. Ons ontdek daagliks steeds nog van hulle en het gevind dat die heerlike geure van plante en bome perfek met 'n tuisgebakte quiche en tee in 'n mooi porseleinkoppie saamvloei. Die daaropvolgende drentel deur so 'n kwekery met 'n nuwe blomplantjie in die hand, voeg sommer baie waarde aan so 'n uitstappie toe.
Nou moet ek eers groet: ek is vuur-en-vlam om twee artikels dié week af te handel. Hou asseblief maar duim vas: dié vrou is verskriklik traag om weer voltyds te begin werk en ek voel presiés soos die ou geroeste kar hierbo!